**OBRAZLOŽENJE IZMJENA I DOPUNA FINANCIJSKOG PLANA HRVATSKIH AUTOCESTA ZA 2023. GODINU I PROJEKCIJA PLANA ZA 2024. I 2025. GODINU**

**UVOD**

Trgovačko društvo Hrvatske autoceste d.o.o. upravlja autocestama, gradi ih, rekonstruira i održava, osim onih autocesta kojima upravlja koncesionar prema odredbama Zakona o cestama. Hrvatske autoceste d.o.o. su u 100%-tnom vlasništvu Republike Hrvatske koja svoja prava u Skupštini Društva ostvaruje putem Vlade Republike Hrvatske.

Hrvatske autoceste d.o.o. imaju status izvanproračunskog korisnika državnog proračuna te su sukladno odredbama Zakona o proračunu izradile Financijski plan za 2023. godinu i projekcije plana za 2024. i 2025. godinu na koji je Hrvatski sabor dao suglasnost na sjednici održanoj 29. studenoga 2022. godine.

Prema uputi Ministarstva financija, a za potrebe izrade Izmjena i dopuna Državnog proračuna Republike Hrvatske za 2023. godinu, pristupilo se izradi Izmjena i dopuna Financijskog plana Hrvatskih autocesta d.o.o. za 2023. godinu. U nastavku slijedi obrazloženje izmjena i dopuna Financijskog plana za 2023. godinu s naglaskom na odstupanja od usvojenog Plana.

**PRIHODI**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| PRIHODI POSLOVANJA | 459.898.035 | 32.171.085 | 492.069.120 | 107,0 |
| PRIHODI OD PRODAJE NEFINANCIJSKE IMOVINE | 0 | 0 | 0 |  |
| **UKUPNI PRIHODI** | **459.898.035** | **32.171.085** | **492.069.120** | **107,0** |

Ukupni planirani prihodi Hrvatskih autocesta d.o.o. u prijedlogu Izmjena i dopuna Financijskog plana za 2023. godinu iznose 492.069.120 eura, što predstavlja povećanje od 7,0 % u odnosu na usvojeni Plan. Povećanje prihoda odnosi se na stavku Kapitalne pomoći temeljem prijenosa EU sredstava za odobrena bespovratna financijska sredstva u iznosu od 32.172.085 eura koja se najvećim dijelom odnose na sanaciju oštećenja od potresa na dionicama autoceste A3 Bregana – Zagreb – Lipovac, dionica Jakuševec – Kosnica i dionica naplatna postaja Zagreb istok – Križ  (31.982.616 eura).

U ukupnim prihodima poslovanja Hrvatskih autocesta d.o.o. najveći dio odnosi se na prihod od naplate cestarine te naknadu od trošarina na energente (Kapitalne pomoći iz proračuna) koja se uplaćuje iz državnog proračuna na račun Hrvatskih autocesta d.o.o. i predstavlja sredstva kojima Republika Hrvatska financira građenje i održavanje javnih cesta te povrate kredita, a koji se ovim Izmjenama i dopunama Plana nisu mijenjali.

**RASHODI**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| RASHODI POSLOVANJA | 197.841.444 | 2.814.822 | 200.656.266 | 101,4 |
| RASHODI ZA NABAVU NEFINANCIJSKE IMOVINE | 112.262.061 | 33.076.243 | 145.338.304 | 129,5 |
| **UKUPNI RASHODI** | **310.103.505** | **35.891.065** | **345.994.570** | **111,6** |

Ukupni rashodi u prijedlogu Izmjena i dopuna Financijskog plana iznose 345.994.570 eura i povećani su u odnosu na usvojeni Plan za 35.891.065 eura ili 11,57%. Izmjenama i dopunama Plana povećani su rashodi poslovanja za 2.814.822 eura ili 1,42% u dijelu rashoda za zaposlene radi usklađenja s I. dodatkom Kolektivnom ugovoru Hrvatskih autocesta sklopljenim u siječnju 2023. godine. Rast stope inflacije utječe na rashode za zaposlene, s obzirom na to da je Kolektivnim ugovorom Hrvatskih autocesta d.o.o. predviđeno da se korekcija osnovice plaće provodi sukladno povećanju potrošačkih cijena u Republici Hrvatskoj te je shodno tome korigiran plan plaća. Rashodi za nabavu nefinancijske imovine izmijeni su u dijelu Programa građenja i izvanrednog održavanja autocesta te je prvotno planiranih 109.607.605 eura za Program građenja i izvanrednog održavanja povećano za 33.076.243 eura koji sada iznosi 142.683.848 eura. Povećanje se odnosi na projekt sanacije kolničke konstrukcije na autocesti A3 Bregana – Zagreb – Lipovac od posljedica potresa. Ugovorena vrijednost radova iznosi 36.213.968 eura (uz dodatan ugovor za stručni nadzor i kontrolna ispitivanja nad sanacijom kolnika), a sredstvima Fonda solidarnost Europske unije financirat će se trošak dovođenja građevine u stanje prije potresa, dok će se radovi dodatnog ojačanja konstrukcije i prilagodbe suvremenim uvjetima korištenja i sigurnosti financirati sredstvima Hrvatskih autocesta d.o.o.

**UKUPNI VIŠAK/MANJAK**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| UKUPNI PRIHODI | 459.898.035 | 32.171.085 | 492.069.120 | 107,0 |
| UKUPNI RASHODI | 310.103.505 | 35.891.065 | 345.994.570 | 111,6 |
| **RAZLIKA - VIŠAK/MANJAK** | **149.794.530** | **-3.719.980** | **146.074.550** | **97,5** |

Prijedlogom Izmjena i dopuna Financijskog plana Hrvatskih autocesta za 2023. godinu prihodi i rashodi poslovanja rezultiraju viškom koji se u odnosu na usvojeni plan smanjuje za 3.719.980 eura i sada iznosi 146.074.550 eura.

**RAČUN FINANCIRANJA**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| PRIMICI OD FINANCIJSKE IMOVINE I ZADUŽIVANJA | 37.560.555 | 0 | 37.560.555 | 100,0 |
| IZDACI ZA FINANCIJSKU IMOVINU I OTPLATE ZAJMOVA | 224.616.671 | 0 | 224.616.671 | 100,0 |
| PRIJENOS SREDSTAVA IZ PRETHODNE GODINE | 135.970.500 | 5.097.961 | 141.068.461 | 103,7 |
| PRIJENOS SREDSTAVA U SLJEDEĆU GODINU | -98.708.914 | -1.377.981 | -100.086.895 | 101,4 |
| **NETO FINANCIRANJE** | **-149.794.530** | **3.719.980** | **-146.074.550** | **97,5** |

Otplate glavnica planirane su sukladno postojećim, ugovorenim otplatnim planovima, a primici od zaduživanja planirani su sukcesivno, prema očekivanoj dinamici građevinskih radova na dovršetku izgradnje autoceste A5 i autoceste A7, dionica Selce – Novi Vinodolski. Ovim Izmjenama i dopunama Financijskog plana primici i izdaci od zaduživanja nisu se mijenjali. Prijenos sredstava u iduću godinu planiran je u iznosu od 100.086.895 eura.