**OBRAZLOŽENJE IZMJENA I DOPUNA FINANCIJSKOG PLANA HRVATSKIH VODA ZA 2023. GODINU I PROJEKCIJA PLANA ZA 2024. I 2025. GODINU**

**UVOD**

Sukladno pozivu Ministarstva financija, izrađen je prijedlog Izmjena i dopuna Financijskog plana Hrvatskih voda za 2023. godinu.

Temeljna odrednica ovog prijedloga je ostvareni višak prihoda iz prethodnog razdoblja u ukupnom iznosu od 7.415.207 EUR koji se raspoređuje na aktivnostima opremanja, obnavljanje melioracijskih građevina za odvodnju i navodnjavanje, ulaganja u obnovu i razvitak vodoopskrbe te ulaganja u objekte zaštite voda i mora od zagađivanja.

U prijedlogu Izmjena i dopuna Financijskog plana Hrvatskih voda za 2023. godinu, ukupni prihodi iznose 918.840.547 EUR i veći su za 68.609 EUR što je 0,01% u odnosu na Plan, a ukupni rashodi iznose 959.303.733 EUR i veći su za 7.483.816 EUR što je 0,79% u odnosu na Plan.

**PRIHODI**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| PRIHODI POSLOVANJA | 918.758.665 | 68.609 | 918.827.274 | 100,0 |
| PRIHODI OD PRODAJE NEFINANCIJSKE IMOVINE | 13.273 | 0 | 13.273 | 100,0 |
| **UKUPNI PRIHODI** | **918.771.938** | **68.609** | **918.840.547** | **100,0** |

**PRIHODI POSLOVANJA**

Ukupno povećanje prihoda iznosi 68.609 EUR, odnosno sa planiranih 918.771.938 EUR na 918.840.547 EUR. Ovim prijedlogom izmjena i dopuna smanjuju se prihodi iz Fonda za pomorstvo i ribarstvo za 4.167.482 EUR iz razloga što se objava javnog poziva Ministarstva poljoprivrede za dostavu projektnih prijedloga vezanih uz osposobljavanje dovodnih kanala ribnjaka ne očekuje prije listopada 2023. godine te se sukladno tome ne može očekivati planirani prihod, a povećavaju se prihodi iz Fonda solidarnosti za 3.725.782 EUR sukladno povećanoj realizaciji i dodatno odobrenim sredstvima iz Fonda solidarnosti.

Odobrenje povećanja Ugovora o dodjeli bespovratnih sredstava „Sanacija šteta nastalih potresom od 28. i 29. prosinca 2020. godine na regulacijskim i zaštitnim vodnim građevinama na području Sisačko-moslavačke županije“ temeljem 1. dodatka ugovora po javnom pozivu FSEU.2022.MINGOR.01, odobrenje novog Ugovora o dodjeli bespovratnih sredstava „Osiguranje preventivne infrastrukture oštećene potresom od 22. ožujka 2020. godine na području grada Zagreba, Zagrebačke županije i Krapinsko-zagorske županije – NOVA PRIJAVA“ po javnom pozivu FSEU.2022.MINGOR.05., poznati su konačni ugovoreni iznosi po sekundarnim ugovorima u sklopu gore navedenih ugovora o dodjeli te planirano povećanje dinamike izvođenja radova.

Ostali nespomenuti prihodi se povećavaju u iznosu od 510.309 EUR sukladno očekivanom povećanju prihoda s osnove refundacije troškova iz ranijih godina.

**RASHODI**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| RASHODI POSLOVANJA | 865.191.438 | 6.303.816 | 871.495.254 | 100,7 |
| RASHODI ZA NABAVU NEFINANCIJSKE IMOVINE | 86.628.479 | 1.180.000 | 87.808.479 | 101,4 |
| **UKUPNI RASHODI** | **951.819.917** | **7.483.816** | **959.303.733** | **100,8** |

**RASHODI**

**(II. Posebni dio Financijskog plana)**

Sukladno prijedlogu Izmjena i dopuna prihoda izrađen je prijedlog rashodovnog dijela Izmjena i dopuna Financijskog plana za 2023. godinu.

U odnosu na Plan ukupni rashodi veći su za 7.483.816 EUR.

Izmjene – povećanja su na slijedećim stavkama:

**1000 ADMINISTRATIVNO UPRAVLJANJE I OPREMANJE**

Ovaj program povećava se za 1.180.000 EUR, sa planiranih 43.669.787 EUR na 44.849.787 EUR, odnosno za 2,70% i to kako slijedi:

**K100000 OPREMANJE**

*/pozicija u Planu upravljanja vodama B.01./*

Rashodi ove aktivnosti povećavaju se za 800.000 EUR u odnosu na Plan, odnosno sa 351.715 EUR na 1.151.715 EUR i to za nabavu box barijera, radi dopune skladišta i osiguranja dovoljnih količina istih na zalihama, a u svrhu potrebe hitnih intervencija obrane od poplave na svim branjenim područjima u Republici Hrvatskoj.

Povećanje rashoda za ovu aktivnost planira se osigurati iz viška prihoda.

**K100002 POSLOVNE ZGRADE**

*/pozicija u Planu upravljanja vodama B.01./*

Rashodi ove aktivnosti povećavaju se za 380.000 EUR u odnosu na Plan, odnosno sa 3.128.144 EUR na 3.508.144 EUR i to zbog dovršetka radova na izgradnji novog poslovnog prostora i Centra obrane od poplava vodnogospodarske ispostave Opuzen, uključujući usluge nadzora i prateće troškove, kao i dovršenja radova na novim poslovnim objektima u Dardi, Donjem Miholjcu i Virovitici s pratećim troškovima, uz ostala ranije planirana ulaganja u poslovne objekte.

**1002 TEKUĆE TEHNIČKO I GOSPODARSKO ODRŽAVANJE VODOTOKOVA I VODNIH GRAĐEVINA**

Ovaj program povećava se za 3.648.617 EUR u odnosu na Plan, odnosno sa 172.298.095 EUR na 175.946.712 EUR, odnosno za 2,12%.

**A100004 REDOVNO ODRŽAVANJE I OBNAVLJANJE VODOTOKA, VODNIH GRAĐEVINA I VODNOG DOBRA**

/pozicija u Planu upravljanja vodama A.02./

Ova aktivnost se predlaže povećati za iznos od 3.648.617 EUR. Rashodi za materijal i energiju povećavaju se u iznosu od 353.547 EUR. Rashodi za usluge tekućeg i investicijskog održavanja se povećavaju za iznos od 3.295.070 EUR, kako slijedi:

Temeljem zahtjeva Ministarstva unutarnjih poslova, Ravnateljstva policije, Uprave za granicu granice potrebno je osigurati čišćenje puteva, uređivanje prosjeka i uređivanje riječne obale uz državnu granicu, a u cilju provedbe kvalitetnije zaštite državne granice (bolja vidljivost granične crte) - iznos od 658.259 EUR i to za

·        područje maloga sliva Brodska Posavina

(dio koji se odnosi na Brodsko-posavsku županiju)                                                        248.259 EUR

·        područje maloga sliva Šumetlica-Crnac

(dio koji se odnosi na Brodsko-posavsku županiju)                                                        150.000 EUR

·        područje maloga sliva Subocka-Strug

(dio koji se odnosi na Sisačko-moslavačku županiju)                                                    260.000 EUR

Za hitne intervencije za dovršetak sanacije lokacija manjih šteta na vodnim građevinama  pogođenih razornim potresima iz 2020. godine (Petrinjski i Zagrebački potres), a u svrhu uspostave funkcionalnog stanja nasipa, uspostave funkcionalnog stanja zaštite korita vodotoka od erozije uz osiguranje protočnosti, uspostave funkcionalnog stanja sustava odvodnje uz osiguranje protočnosti - iznos od 1.243.983 EUR i to za:

·        područje maloga sliva Zelina-Lonja i područje općine Rugvica,                                      80.000 EUR

·        područje maloga sliva Kupa i jugoistočni dio područja malog sliva

„Zagrebačko Prisavlje“ što uključuje: Grad Jastrebarsko i općine

Žumberak, Krašić, Klinča Sela i Pisarovina                                                                     663.983 EUR

·        područje maloga sliva Krapina-Sutla i sjeverni dio područja

maloga sliva »Zagrebačko prisavlje« što uključuje:

Grad Zaprešić i općine Brdovec, Marija Gorica, Dubravica,

Pušća, Luka, Jakovlje i Bistra                                                                                           500.000 EUR

Za ostale troškove za hitne intervencije u području zaštite od štetnog djelovanja voda, a u svrhu uspostave funkcionalnog stanja zaštite korita vodotoka od erozije uz osiguranje protočnosti, uspostave funkcionalnog stanja sustava odvodnje uz osiguranje protočnosti i uspostave funkcionalnog stanja na bujičnim tokovima uz osiguranje protočnosti - iznos od 410.898 EUR i to za:

·        područje maloga sliva Baranja, osim međudržavnih rijeka Drave i Dunava                     43.750 EUR

·        područje maloga sliva Karašica-Vučica, osim međudržavne rijeke Drave                      367.148 EUR

Za aktivnu obranu od poplava na vodnim područjima iznos od 1.335.477 EUR.

**1003 PROGRAM INVESTICIJSKIH AKTIVNOSTI**

Ukupne investicijske aktivnosti povećavaju se za 2.655.199 EUR u odnosu na plan odnosno sa 732.230.826 EUR na 734.886.025 EUR (povećanje za 0,36%) po aktivnostima kako slijedi:

**K100003 KAPITALNI RASHODI I TRANSFERI U PODRUČJU ZAŠTITE OD ŠTETNOG DJELOVANJA VODA I NAVODNJAVANJA**

*/pozicija u Planu upravljanja vodama B.02./*

U okviru ove aktivnosti  predlaže se povećanje od 125.000 EUR.

Za učešće u sufinanciranju vodnih sustava na jadranskom vodnom području iznos od 125.000 EUR i to na kapitalnim pomoćima unutar općeg proračuna:

·      sufinanciranje radova u Šibensko - kninskoj županiji na

rijeci Butižnici u Raškovićima kod Knina                                                                                 25.000 EUR

·      sufinanciranje uređenja oborinske odvodnje naselja

Bokanjac s Gradom Zadrom                                                                                    100.000 EUR

**K10004 ULAGANJA U OBNOVU I RAZVITAK VODOOPSKRBE**

*/pozicija u Planu upravljanja vodama B.03./*

U okviru kapitalnih pomoći predlaže se povećanje u iznosu 772.010 EUR radi potrebe ulaganja u izgradnju manjih sustava javne vodoopskrbe koji nisu u obuhvatu aglomeracija sufinanciranih bespovratnim EU sredstvima (Biograd, Imotski, Benkovac, Đakovo, Senj, Neum, Šibenik i ostali).

Povećanje rashoda za ovu aktivnost planira se osigurati iz viška prihoda.

**K100005 ULAGANJA U OBJEKTE ZAŠTITE VODA I MORA OD ZAGAĐIVANJA**

/*pozicija u Planu upravljanja vodama B.04./*

U okviru kapitalnih pomoći predlaže se povećanje u iznosu 1.758.189 EUR u skladu s novoutvrđenom dinamikom realizacije investicija. Sredstva su prvenstveno nužna za nastavak i završetak projekata započetih u prethodnom razdoblju kako bi se dijelovi sustava javne odvodnje stavili u funkciju i stvorili preduvjeti za priključenje novih stanovnika. Izuzev navedenog dodatno osiguranim sredstvima sufinancirat će se i nove investicije na manjim sustavima odvodnje (Biograd, Bibinje Sukošan, Vrgorac, Blato, Opuzen, Vela Luka, Trpanj, Vodice, Buzet, Senj, Zaprešić, Punitovci, Đakovo, Berek, Grubišno polje, Stara Subocka, Pitomača, Jasenovac i ostali).

Povećanje rashoda za ovu aktivnost planira se osigurati iz viška prihoda 1.675.714 EUR i iz vlastitih prihoda 82.475 EUR.

**UKUPNI VIŠAK/MANJAK**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| UKUPNI PRIHODI | 918.771.938 | 68.609 | 918.840.547 | 100,0 |
| UKUPNI RASHODI | 951.819.917 | 7.483.816 | 959.303.733 | 100,8 |
| **RAZLIKA - VIŠAK/MANJAK** | **-33.047.979** | **-7.415.207** | **-40.463.186** | **122,4** |

Ukupni manjak povećava se s -33.047.979 EUR na -40.463.186 EUR odnosno u iznosu 7.415.207 EUR sukladno Odluci o rasporedu viška prihoda i primitaka po godišnjim financijskim izvještajima za 2022. godinu koji su raspoređeni na programske aktivnosti kako je obrazloženo kroz posebni dio rashoda ovih Izmjena i dopuna Financijskog plana Hrvatskih voda za 2023. i projekcija plana za 2024. i 2025. godinu.

**RAČUN FINANCIRANJA**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| PRIMICI OD FINANCIJSKE IMOVINE I ZADUŽIVANJA | 79.633.685 | 0 | 79.633.685 | 100,0 |
| IZDACI ZA FINANCIJSKU IMOVINU I OTPLATE ZAJMOVA | 46.585.706 | 0 | 46.585.706 | 100,0 |
| PRIJENOS SREDSTAVA IZ PRETHODNE GODINE | 0 | 7.415.207 | 7.415.207 |  |
| PRIJENOS SREDSTAVA U SLJEDEĆU GODINU | 0 | 0 | 0 |  |
| **NETO FINANCIRANJE** | **33.047.979** | **7.415.207** | **40.463.186** | **122,4** |

Ukupni primici od financijske imovine i zaduživanja, te izdaci za financijsku imovinu i otplate zajmova ovim Izmjenama i dopunama Financijskog plana Hrvatskih voda za 2023. i projekcija plana za 2024. i 2025. godinu se ne mijenjaju. U račun financiranja uvršten je iznos 7.415.207 EUR koji se odnosi na prijenos sredstava iz prethodne godine.