**OBRAZLOŽENJE IZMJENA I DOPUNA FINANCIJSKOG PLANA HŽ INFRASTRUKTURE ZA 2023. GODINU I PROJEKCIJA PLANA ZA 2024. I 2025. GODINU**

**UVOD**

HŽ Infrastruktura je strateško društvo u vlasništvu Republike Hrvatske koje upravlja željezničkom infrastrukturom u Republici Hrvatskoj.

Hrvatski sabor je na sjednici održanoj dana 29. studenoga 2022. godine donio Odluku o davanju suglasnosti na Financijski plan HŽ Infrastrukture za 2023. godinu i projekcije za 2024. i 2025. godinu (NN 145/2022) koji je izrađen na temelju procjene realizacije vlastitih prihoda od pružanja željezničkih usluga i ostalih prihoda, te sukladno odobrenim limitima kapitalnih i tekućih pomoći unutar općeg proračuna i temeljem prijenosa EU sredstava iz Državnog proračuna s razdjela Ministarstva mora, prometa i infrastrukture, kao i zaduživanja za investicijske projekte.

Promjenom odobrenih limita iz sredstava Državnog proračuna, gospodarskih okolnosti kao i sadašnjih procjena realizacije poslovnih aktivnosti, HŽ Infrastruktura izradila je prijedlog izmjena i dopuna Financijskog plana za 2023. godinu i projekcija za 2024. i 2025. godinu te u nastavku daje obrazloženje Izmjena i dopuna Financijskog plana za 2023. godinu.

**PRIHODI**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| PRIHODI POSLOVANJA | 365.188.944 | 28.928.987 | 394.117.931 | 107,9 |
| PRIHODI OD PRODAJE NEFINANCIJSKE IMOVINE | 0 | 0 | 0 |  |
| **UKUPNI PRIHODI** | **365.188.944** | **28.928.987** | **394.117.931** | **107,9** |

Planirani ukupni prihodi poslovanja HŽ Infrastrukture u novom planu za 2023. godinu iznose 394.117.931 EUR i povećani su za 28.928.987 EUR odnosno za 7,92% u odnosu na Plan za 2023. godinu, što je rezultat povećanja pozicija skupine 63 Pomoći iz inozemstva i od subjekata unutar općeg proračuna.

Povećanje planiranih prihoda rezultat je povećanja prihoda od kapitalnih pomoći proračunu iz drugih proračuna i izvanproračunskim korisnicima u iznosu od 41.881.818 EUR uz istovremeno smanjenje pozicije kapitalnih pomoći temeljem prijenosa EU sredstava u iznosu od 3.825.616 EUR i kapitalnih pomoći od institucija i tijela EU u iznosu od 9.127.215 EUR.

Predmetno povećanje ukupnih prihoda u cijelosti se odnosi na investicijski segment poslovanja tj. na izvore financiranja projekata željezničke infrastrukture.

Najveći dio povećanja prihoda odnosi se na novu poziciju prihoda iz državnog proračuna u okviru financijskog plana Ministarstva mora, prometa i infrastrukture *A820082 Financiranje i sufinanciranje građenja, modernizacije i obnove željezničke infrastrukture* u iznosu od 28.535.404 EUR.

Slijedom toga, budući da su se u proteklim razdobljima takvi investicijski projekti financirali i sufinancirali iz sredstava kredita odobrenih od kreditnih institucija, ovim izmjenama i dopunama financijskog plana uvođenjem nove pozicije Državnog proračuna za financiranje investicijskih projekata istovremeno se u *Računu financiranja* smanjuje pozicija *84 Primici od zaduživanja.*

Daljnje povećanje odnosi se na povećanje kapitalnih pomoći na poziciji Pomoći za provedbu CEF projekata željezničkog sektora, za *projekt Rekonstrukcija postojećeg i izgradnja drugog kolosijeka na dionici Križevci - Koprivnica - DG, pruga DG - Botovo - Dugo Selo* po osnovi obračuna razlike u cijeni ugovorenih jediničnih cijena.

Smanjenje kapitalnih pomoći temeljem prijenosa EU sredstava posljedica je izmijenjenih okolnosti u povlačenju sredstava na projektu *Unapređenje infrastruktura Luke Rijeka - kontejnerski terminal Zagrebačka obala*, zajednički projekt Lučke uprave Rijeka i HŽ Infrastrukture. Ugovoreni radovi na projektu završeni su u rujnu 2022. godine, a planirani iznos za 2023. godinu temeljio se na procjeni visine dodatnih i vantroškovničkih radova. Do izrade ovih izmjena i dopuna, u velikoj mjeri su poznati stvarni troškovi koji će se potraživati od CINAE-e (Europska izvršna agencija za klimu, infrastrukturu i okoliš), te je temeljem toga izvršena korekcija planiranog prihoda uz suglasnost Lučke prave Rijeka.

Smanjenje kapitalnih pomoći od institucija i tijela EU vezano je za projekt *Izgradnja drugog kolosijeka, modernizacija i obnova na pružnoj dionici Škrljevo – Rijeka – Jurdani, pruge Zagreb Gk – Rijeka* uslijed kašnjenja izvođača u fazi projektiranja što će rezultirati nepovlačenjem planiranih sredstava za početak faze radova projekta.

Ostali prihodi su nepromijenjeni u odnosu na Plan za 2023. godinu.

PRIHODI POSLOVANJA

Zakonom o željeznici utvrđeni su izvori sredstava za financiranje željezničke infrastrukture i za financiranje upravitelja željezničke infrastrukture.

U strukturi planiranih prihoda poslovanja za 2023. godinu prihodi kojima se financiraju troškovi za održavanje, obnovu, modernizaciju i izgradnju željezničke infrastrukture povećani su za 28.928.987 EUR  i u novom planu iznose 283.612.920 EUR, te čine 71,96% ukupnih prihoda poslovanja, a ostvaruju se iz:

▪       Kapitalnih pomoći od međunarodnih organizacija te institucija i tijela EU u iznosu od 65.697.790 EUR

▪       Tekućih i kapitalnih pomoći temeljem prijenosa EU sredstava u iznosu od 54.969.543 EUR

▪       Tekućih i kapitalnih pomoći iz općeg proračuna u iznosu od  162.945.587 EUR od kojih su:

-    Trošarine – naknade u cijeni goriva u iznosu od 57.734.422 EUR

-     Potpora u pripremi i provedbi projekata planiranih za sufinanciranje iz EU fondova u iznosu od 5.844.928 EUR

-     Prilagodba željezničkih graničnih prijelaza za provedbu schengenske pravne stečevine u iznosu od 1.327.228 EUR

-     Financiranje i sufinanciranje građenja, modernizacije i obnove željezničke infrastrukture  u iznosu od 28.535.404 EUR

-     Provedba Plana implementacije sustava ERTMS na mreži RH u iznosu od 1.327.228 EUR

-     Opremanje pruga uređajem za automatsku zaštitu vlaka u iznosu od 132.723 EUR

-    Potpora u provedbi CEF željezničkog projekata sektora u iznosu od 29.120.843 EUR

-     Nacionalna komponenta za projekte sufinancirane EU sredstvima u iznosu od 7.780.659 EUR

-     Potpora za otplatu zajma IBRD u iznosu od 11.945.052 EUR

-    Pomoć temeljem protestiranih jamstava u iznosu od 19.197.100 EUR

Prihodi kojima se financiraju troškovi za upravljanje, organizaciju i regulaciju željezničkog prometa u novom planu ostali su nepromijenjeni i iznose ukupno 110.505.011 EUR što čini 28,04% ukupnih prihoda, a ostvaruju se iz:

▪   prihoda od imovine u iznosu od 4.180.769 EUR,

▪   prihoda od prodaje roba i usluga u iznosu od 41.144.071 EUR i

▪    Tekućih pomoći iz općeg proračuna za upravljanje, organizaciju i regulaciju prometa u iznosu od 65.180.171 EUR.

**RASHODI**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| RASHODI POSLOVANJA | 161.299.806 | 12.278.403 | 173.578.209 | 107,6 |
| RASHODI ZA NABAVU NEFINANCIJSKE IMOVINE | 243.649.563 | -12.311.675 | 231.337.888 | 94,9 |
| **UKUPNI RASHODI** | **404.949.369** | **-33.272** | **404.916.097** | **100,0** |

Ukupni planirani rashodi za 2023. godinu u novom planu smanjeni su za 33.272 EUR i iznose 404.916.097 EUR od kojih se na rashode poslovanja odnosi 173.578.209 EUR i povećani su za 12.278.403 EUR, odnosno na rashode za nabavu nefinancijske imovine 231.337.888 EUR koji su smanjeni za 12.311.675 EUR.

U ovim izmjenama i dopunama, smanjenje rashoda za nabavu nefinancijske imovine tj. izdataka za investicijske projekte u željezničku infrastrukturu rezultat su promijenjene dinamike realizacije planiranih projekata. Istovremeno, povećanje rashoda poslovanja, većim dijelom posljedica su razlike u planiranoj i stvarnoj dinamici podmirenja obveza.

RASHODI POSLOVANJA

Ukupni rashodi poslovanja za 2023. godinu u novom planu iznose 173.578.209 EUR i povećani su za 12.278.403 EUR što se u cijelosti odnosi na povećanje materijalnih rashoda i to 96,76% na pozicijama rashoda za sirovine, materijal i usluge, te 3,24% na poziciji naknada troškova zaposlenicima vezano za povećanje izdataka za naknade za rad na terenu.

Od ukupnih rashoda poslovanja, 59,82% odnosno 103.842.326 EUR odnosi se na rashode za zaposlene koji su ostali nepromijenjeni u odnosu u Plan za 2023. godinu, te 37,56% ili 65.201.620 EUR na materijalne rashode. Financijski rashodi i ostali rashodi iznose 4.534.263 EUR, a čine 2,61% ukupnih rashoda poslovanja, u odnosu na plan za 2023. godinu ostali su nepromijenjeni.

RASHODI ZA NABAVU NEFINANCIJSKE IMOVINA

Planirani rashodi za nabavu nefinancijske imovine za 2023. godinu u novom planu smanjeni su za 12.311.675 EUR i iznose 231.337.888 EUR, od čega se na investicije u imovinu HŽ Infrastrukture odnosi 20.860.229 EUR i povećanje u iznosu od 2.549.125 EUR, te na investicije obnove, modernizacije i izgradnje željezničke infrastrukture 210.477.659 EUR i smanjenje u iznosu od 14.860.800 EUR.

Smanjenje planiranih rashoda vezanih za investicijski dio poslovanja HŽ Infrastrukture rezultat su sadašnje situacije i procjene realizacije planiranih aktivnosti obzirom na status postupaka javne nabave, posebno u vezi nabave strateškog materijala.

U novom planu za 2023. godinu projekcije rashoda za projekte obnove, modernizacije i izgradnje željezničke infrastrukture po programima investicijskih aktivnosti su kako slijedi:

▪ Projekti iz programa obnove i modernizacije pruga za međunarodni promet  51.127.780 EUR

▪ Projekti iz programa obnove i modernizacije pruga za regionalni promet  5.535.200 EUR

▪ Projekti iz programa obnove i modernizacije pruga za lokalni promet  1.016.700 EUR

▪ Program obnove i modernizacije željezničkog čvorišta Zagreb 1.619.200 EUR

▪ Program aktivnosti u funkciji infrastrukture i prometa na mreži kao cjeline 37.664.900 EUR

▪ Izgradnja nova pruga i kolosijeka  113.513.879 EUR

**UKUPNI VIŠAK/MANJAK**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| UKUPNI PRIHODI | 365.188.944 | 28.928.987 | 394.117.931 | 107,9 |
| UKUPNI RASHODI | 404.949.369 | -33.272 | 404.916.097 | 100,0 |
| **RAZLIKA - VIŠAK/MANJAK** | **-39.760.425** | **28.962.259** | **-10.798.166** | **27,2** |

Ukupan manjak u novom planu za 2023. iznosi 10.798.166 EUR i u odnosu na plan za 2023. godinu manji je za 28.962.259 EUR što je gotovo u cijelosti rezultat povećanja ukupnih prihoda uslijed izmjene izvora financiranja projekata gradnje, obnove i modernizacije željezničke infrastrukture odnosno povećanja limita pozicija Državnog proračuna uz istovremeno smanjenje primitaka od zaduživanja.

**RAČUN FINANCIRANJA**

|  |  |  |  |  |
| --- | --- | --- | --- | --- |
|  | **Plan za 2023.** | **Povećanje/ Smanjenje** | **Novi plan za 2023.** | **Indeks** |
| PRIMICI OD FINANCIJSKE IMOVINE I ZADUŽIVANJA | 151.595.580 | -53.752.913 | 97.842.667 | 64,5 |
| IZDACI ZA FINANCIJSKU IMOVINU I OTPLATE ZAJMOVA | 104.188.785 | 0 | 104.188.785 | 100,0 |
| PRIJENOS SREDSTAVA IZ PRETHODNE GODINE | 16.007.530 | 37.029.374 | 53.036.904 | 331,3 |
| PRIJENOS SREDSTAVA U SLJEDEĆU GODINU | -23.653.900 | -12.238.720 | -35.892.620 | 151,7 |
| **NETO FINANCIRANJE** | **39.760.425** | **-28.962.259** | **10.798.166** | **27,2** |

Planirani primici od zaduživanja u novom planu za 2023. godinu iznose 97.842.667 EUR i u odnosu na Plan za 2023. godinu smanjeni su za 53.752.913 EUR. Predmetno smanjenje najvećim dijelom rezultat je izmjene izvora financiranja projekata obnove i modernizacije željezničke infrastrukture. Naime, u Planu za 2023. godinu za financiranje tih projekata bilo je planirano povlačenje sredstava iz novog kreditnog zaduženja, ovim izmjenama i dopunama, financiranje tih projekata planirano je iz sredstava državnog proračuna što je rezultiralo smanjenjem primitaka od zaduživanja.

Ukupni primici od zaduživanja u novom planu za 2023. godinu odnose se na povlačenje tranši iz već postojećih kredita u ukupnom iznosu od 32.808.667 EUR od kojih se 7.000.000 EUR odnosi na IBRD zajam, 13.200.000 EUR na sredstva EBRD zajma i 12.608.667 EUR na sredstva postojećeg investicijskog komercijalnog kredita, te na povlačenje sredstava iz novog kreditnog zaduženja u iznosu od 65.034.000 EUR.

Novo kreditno zaduženje u 2023. godini iznosi ukupno 65.034.000 EUR i namijenjeno je za kratkoročno financiranje projekata iz CEF programa po revolving principu s ciljem financijskog premošćenja novčanog jaza između planiranih obveza prema izvođačima projekata sufinanciranih sredstvima iz CEF programa i dinamike priljeva EU sredstava u 2023. godini (primarno na projektu Rekonstrukcija postojećeg i izgradnja drugog kolosijeka na dionici Križevci - Koprivnica - DG, pruga DG - Botovo - Dugo Selo).

Planirane otplate glavnice u novom planu za 2023. godinu ostale su nepromijenjene i iznose 104.188.785 EUR od čega se na otplate glavnice za primljene zajmove od međunarodnih financijskih institucija temeljem EBRD i IBRD zajma odnosi 23.136.054 EUR, za otplatu glavnice kredita od tuzemnih kreditnih institucija u javnom sektoru iznos od 35.363.634 EUR i izvan javnog sektora iznos od 45.689.097 EUR.

Prijenos sredstava iz prethodne godine iznosi 53.036.904 EUR i u odnosu na Plan za 2023. godinu povećanje iznosi 37.029.374 EUR što je posljedica razlike planiranog i realiziranog priljeva odnosno odljeva novčanih sredstava po poslovnim računima.

Ukupno neto financiranje u novom planu za 2023. godinu iznosi 10.798.166 EUR i jednako je iskazanom manjku.